Hy was ons Mej. Heelal en ook ons voormalige Mej. Wêreld se afrigter en stilis, maar ook hul vertroueling en vriend – die een by wie hulle ná ’n lang dag op hoë hakke hul hart kon uitpraat.
“Want ek verstaan waardeur hulle gaan en wat dit verg,” verduidelik Werner (28) ’n paar uur nadat hy in Kaapstad geland het. Die vorige week was hy nog in Las Vegas, Nevada, by die kroning van die 22-jarige Demi-Leigh as Mej. Heelal. Werner het al ses vroue die Mej. Suid-Afrika-kroon help wen.
’n Skoonheidskompetisie soos Mej. Suid-Afrika of Mej. Heelal is eintlik soos ’n lang werkonderhoud waarvoor jy deeglik moet voorberei, verduidelik hy.
Hy en Demi-Leigh het baie gesprekke gevoer oor aktuele sake, en hy moedig die vroue aan om op die hoogte te wees van die nuus.
“As Mej. Suid-Afrika staan sy omtrent vyfuur soggens op en woon talle liefdadigheidsgeleenthede by. ’n Maand voor Mej. Heelal (of Mej. Wêreld) kry sy kans om te rus. Dit is vir my belangrik dat sy agt uur slaap inkry. Dan begin ons met lesse oor hoe om haar hare en grimering te doen. Ons koop alles wat sy vir die reis gaan benodig, ontmoet die ontwerpers en sit die uitrustings bymekaar.”
“Ek het net geweet dié gesig het ek nog nooit gesien nie.” Die vroue se geaardheid speel ’n groot rol. “Hulle het iets sags. Jy wil in hul nabyheid wees. Ons is die mense wat vir hulle sê hoe wonderlik hulle is; hulle weet dit nie. Dit is wat van hulle Mej. Suid-Afrika maak. Dit gaan nie vir hulle oor ‘ek’ nie.”